《道祖访赵太宾旧居惜其荒毁慨然赋诗有怀贤念往之深意次韵》
宋代·吕陶

经济书成秘府收，依然蓬荜在岩丘。凄凉往事慵开卷，想像高风合倚楼。

山色无言终日见，泉声有恨为谁留。怀贤访古閒中味，宜与诗人作胜游。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。